Μινιόν (κατάστημα)

Το Μινιόν (συνήθως γραμμένο με κεφαλαία ως ΜΙΝΙΟΝ) είναι ένα πολυκατάστημα στη γωνία των οδών Πατησίων και Βερανζέρου στην Αθήνα, κοντά στην Πλατεία Ομονοίας.

 Ακμή 
Το 1934 ο επιχειρηματίας Γιάννης Γεωργακάς ίδρυσε με τον συνέταιρό του Άγγελο Σεραφειμίδη το πρώτο περίπτερο με το όνομα Μινιόν. Από τη δεκαετία του 1950 εξελίχθηκε σταδιακά σε μεγάλο πολυκατάστημα, με 120.000 είδη και 1.000 άτομα προσωπικό.

 Εμπρησμός του 1980 
Εν μέσω της εορταστικής περιόδου, στα ξημερώματα της 19ης Δεκεμβρίου 1980, το πολυκατάστημα καταστράφηκε από εμπρησμό. Οι περισσότερες δυνάμεις της Πυροσβεστικής κατευθύνθηκαν στο κατάστημα «Κατράντζος» που καιγόταν συγχρόνως, χωρίς αποτέλεσμα. Ήταν η αρχή μιας σειράς εμπρησμών στα περισσότερα μεγάλα καταστήματα εκείνης της εποχής, που διήρκησε έως τον Ιούλιο του 1981. Κανείς ένοχος δεν καταδικάστηκε για αυτά και τελικώς, λόγω μακροχρόνιας παρέλευσης, τα ποινικά αδικήματα παραγράφηκαν. Την ευθύνη για τον εμπρησμό ανέλαβε η τρομοκρατική οργάνωση «Επαναστατική Οργάνωση Οκτώβρης 80»https://www.protothema.gr/best-of-network/article/1210039/i-mahi-ton-tromokratikon-organoseon-17-noemvri-vs-ela-kai-mazi-o-karlos-to-tsakali/.  Από την φωτιά διασώθηκε μόνο το οπλισμένο σκυρόδεμα του κτηρίου, ενώ ο «Κατράντζος» κατέρρευσε από την πυρκαγιά και δεν ξαναχτίστηκε ποτέ. 

 Επαναλειτουργία (1982 - 1999) 
Το κατάστημα άνοιξε ξανά σε καινούριο πολυόροφο κτήριο που χτίστηκε, στη συμβολή των οδών Πατησίων και Δώρου. Επαναλειτούργησε το 1982, όμως λόγω υπερβολικών χρεών κρατικοποιήθηκε τότε (βλέπε: Ο.Α.Ε.). Ο ίδιος ο Γιάννης Γεωργακάς παρέμεινε στη διεύθυνση του καταστήματος μέχρι και το 1991, οπότε και, ύστερα από προκήρυξη διαγωνισμού, το αγόρασε πάλι από το κράτος, για να αποχωρήσει τελικώς το 1992. Τελικώς το «Μινιόν» έκλεισε τις πρώτες μέρες του 1999. 

Είχε 9 ορόφους, αλλά ο όγδοος άνοιγε μόνο κάθε εορταστική περίοδο. Ήταν το πρώτο κατάστημα στην Ελλάδα που χρησιμοποίησε εσωτερικές κυλιόμενες σκάλες και από τα πρώτα με κλιματισμό.

Αποτελούνταν από τους εξής εννέα ορόφους:

 Ισόγειο : Σχολικά είδη, καλλυντικά, δημιουργία σφραγίδων, προσκλητηρίων κτλ. (Type Center), δισκοπωλείο.
 1ος : Βιβλιοπωλείο, γραφείο ταξιδιών (Mini Tours), φωτοτυπίες, αναψυκτήριο, γραφείο φύλαξης, γραφείο ανακοινώσεων.
 2ος : Ανδρικά είδη.
 3ος : Γυναικεία είδη.
 4ος : Αθλητικά.
 5ος : Είδη Σπιτιού, κατάστημα με προϊόντα για κατοικίδια.
 6ος : Είδη Σπιτιού, ηλεκτρικά είδη, Τμήμα Υπολογιστών (Altec, Apple).
 7ος : Παιχνίδια, βιντεοπαιχνίδια, εποχιακά (Καλοκαίρι : Είδη κατασκήνωσης, Φθινόπωρο: Σχολικά, Χειμώνας: Χριστουγεννιάτικα, Άνοιξη: Είδη Αποκριάς). Υπήρχε επίσης μία μεγάλη απομίμηση ελέφαντα.
 8ος : Όροφος εκδηλώσεων με θέατρο, γιορτές παιδιών υπαλλήλων, χώρος παιχνιδιού με πισίνα με μπαλάκια, μίνι αναψυκτήριο με μαλλί της γριάς, αναψυκτικά, τοστ, μηχανήματα που λειτουργούσαν με τη ρίψη κερμάτων.
 9ος : Εστιατόριο εσωτερικού και εξωτερικού χώρου (Mini Grill), καθώς και ένα μίνι ενυδρείο.

 Μετά το 1999 
Μετά τη διακοπή της λειτουργίας του, το Μινιόν αποκτήθηκε από την Elmec Sports, της οικογένειας Φάις, με στόχο να ανακαινίσει το κτίριο και να λειτουργήσει ξανά ως κατάστημα. Με την πώληση της Elmec στον όμιλο Folli Follie, το κατάστημα πέρασε στην Folli Follie Holdings S.A. Η εταιρεία αρχικά επιχείρησε να ενοικιάσει το κτίριο στο υπουργείο Περιβάλλοντος, αλλά μετά την αποτυχία του εγχειρήματος το 2012, άρχισε να προετοιμάζεται ώστε να το μετατρέψει σε κατάστημα, μια διαδικασία που σταμάτησε μετά την αποκάλυψη του 2018 ότι η εταιρεία παρουσίαζε ψευδή κέρδη. Η αξία του κτιρίου υπολογίστηκε το 2019 σε 25 εκατομμύρια ευρώ. Το κτίριο σε αυτή τη φάση ήταν εγκαταλελειμμένο για 20 χρόνια και ουσιαστικά κενό και ύστερα από διαγωνισμό του 2016 είχε καλυφθεί εξωτερικά με ένα έργο ζωγραφικής.

Το 2021 το κτίριο του Μινιόν βγήκε σε διαγωνισμό, στον οποίο πλειοδότησε η εταιρεία ανάπτυξης ακινήτων Dimand με προσφορά που ξεπέρασε τα 25 εκατομμύρια ευρώ. Στο διαγωνισμό κατατέθηκαν τέσσερις προτάσεις από επενδυτικά σχήματα.

Στις 10 Απριλίου 2025, το ιστορικό κτήριο άνοιξε ξανά τις πόρτες του έπειτα από 27 χρόνια, στεγάζοντας το νέο πολυκατάστημα της εταιρίας ένδυσης Zara, ονόματι Zara Minion. 

 Παραπομπές 

 Εξωτερικοί σύνδεσμοι 
 https://web.archive.org/web/20120213174210/http://news.kathimerini.gr/4dcgi/_w_articles_economy_2_26/09/2009_330831


Κατηγορία:Πρώην επιχειρήσεις της Ελλάδας
Κατηγορία:Εμπορικά καταστήματα στην Ελλάδα
Κατηγορία:Κτίρια και κατασκευές στην Αθήνα